Torsdag er Kulturminister Joy Mogensen (S) indkaldt til åbent samråd om festivalernes situation. - Uvisheden påvirker jo hele fødekæden af både frivillige og underleverandører i hele Nordjylland, og på sigt påvirker det også foreningslivet, som jo får del i overskuddet. Vi må give dem en afklaring, så de kan kommer videre, siger Theresa Berg Andersen, SFs erhvervsordfører i Nordjylland. Det er SF, der har bedt ministeren om at redegøre for, hvad der er "gjort for at søge dialog med festivalerne om deres situation i forhold til afvikling af festivaler i sommeren under påvirkning af Covid-19 m.v. ". Regeringens støtteparti ønsker, at kulturministeren kommer med en garanti for kompensation for de danske festivaler, der ikke kan afholdes til sommer. I Nordjylland gælder det blandt andre Nibe Festival og Skagen Festival. - De skal have arbejdsro til at planlægge festivalerne til sommer uden at frygte for, at de må dreje nøglen permanent om, hvis de bliver aflyst, siger Theresa Berg Andersen (SF), og understreger, at hensynet til folkesundheden selvfølgelig altid vejer tungest, men festivalerne har krav på at vide, hvad de kan forvente i tilfælde af aflysninger. Kulturministeriet arbejder i øjeblikket på forskellige scenarier for, hvordan festivalerne kan gennemføres.

Opsummering:
Kulturministeren er i dag kaldt i samråd om kompensation og klarhed for sommerens festivaler.